ESA vakauqeti kemuni na lewenivanua ko ni tiko ena taudaku ni koro vakavalagi na tabana ni wai ni sa tiko na veivuke ni matanitu ena kena laki biu na nomuni mita ni wai ena nomuni veivale.
E rauta ni $300,000 e sa biuta mai na matanitu ena vuku ni nodra vukei na lewenivanua raraba ena vuku ni wai ni gunu.
Tukuna o Kelera Serelini na gusunivosa ni oqo e dua na sasaga ni nodra vukei na lewenivanua esa tiko kina na veiqaravi ni tabana ni wai, ia e vakataotaki ira ga ni sega ni tiko vei ira na i lavo me na vukei ira ena vuku ni kena vakacobari na nodra mita ni wai, ka vukea na tiko bulabula kei na tiko savasava ena veivuvale.
E tolu tiko na i wasewase ni veivuke oqo ka na vakatau ena nodratou na laki soveyataka o ratou na kena dau mai na tabana ni wai na veivale era na vukei ena veivuke oqo.
Na i matai ni wasewase e tauya $285, karua e $345 kei na kena i katolu e $1200.
Esa tiko na veika mera na vakarautaka mai na lewenivanua era via vukei ena veivuke oqo me vaka na i vakadinadina ni nodra i tikotiko, na nodra bili ni livaliva se bili ni talevoni, na nodra naba mai na tabana ni vakacavacava se na TIN letter, na nodra naba ni FNPF, me dua na kedra i taba, na nodra i vola ni sucu.
Ka me ra na vakalewena talega na fomu e vakarautaki.
E vakaraitaka na tabana ni wai ni veivuke oqo ena levu sara na lewenivanua era na kerea mai, ka na vakaraici talega vakavinaka na vola kerekere kece ni bera ni na qai pasitaki me ra na vukei o ira dina e dodonu mera na vukei ena vuku ni vakadrodroi ni wai ni gunu vei keda na lewenivanua eda tiko mai na veikoro.
Esa tiko talega na nodratou sasaga na Tabana ni wai ena kena kumuni tiko mai na dinau ni bili ni wai mai vei ira na lewenivanua.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn